b'\n_START_ARTICLE_\nDresdenin koodeksi\n_START_PARAGRAPH_\nDresdenin koodeksi (my\xc3\xb6s Codex Dresdensis) on mayojen k\xc3\xa4sikirjoitus, joka tehtiin todenn\xc3\xa4k\xc3\xb6isesti 1400-luvulla. Mayojen k\xc3\xa4sikirjoituksia on s\xc3\xa4ilynyt ainoastaan nelj\xc3\xa4, ja Dresdenin koodeksi on niist\xc3\xa4 laajin ja parhaiten s\xc3\xa4ilynyt. Koodeksia s\xc3\xa4ilytet\xc3\xa4\xc3\xa4n Saksassa Dresdenin yliopiston kirjastossa, jonka internetsivuilla on koodeksin korkeatasoinen digitalisointi. Koodeksi on kirjoitettu mayojen hieroglyfikirjoituksella.\n_START_SECTION_\nMateriaali ja muoto\n_START_PARAGRAPH_\nKoodeksi on muodoltaan pitk\xc3\xa4 taitelehtinen k\xc3\xa4sikirjoitus, jonka alkuper\xc3\xa4inen pituus oli 3,56 metri\xc3\xa4. Nyky\xc3\xa4\xc3\xa4n se on kahdessa osassa (9 cm \xc3\x97 182,5 cm ja 9 cm \xc3\x97 174,3 cm). Siin\xc3\xa4 on 39 molemmin puolin kirjoitettua lehte\xc3\xa4 ja 4 tyhj\xc3\xa4\xc3\xa4 sivua. Koodeksin materiaali on amatl, viikunapuun kuiduista valmistettu paperi. Amatl-paperin pinta on k\xc3\xa4sitelty liidulla.\n_START_SECTION_\nSynty ja kirjoittajat\n_START_PARAGRAPH_\nK\xc3\xa4sikirjoitus oli aikaisemmin ajoitettu 1200-luvulle. Uusimpien tutkimusten mukaan se olisi kuitenkin kirjoitettu vasta 1400-luvulla, juuri ennen espanjalaisten tuloa, sill\xc3\xa4 koodeksi on keskener\xc3\xa4inen. Lis\xc3\xa4ksi koodeksissa esiintyv\xc3\xa4t suitsutusastiat ovat luonteenomaisia 1400- ja 1500-lukujen mayakulttuurille._NEWLINE_Kirjoitusmerkkien piirtotavasta ja tekstin korjauksista on p\xc3\xa4\xc3\xa4telty, ett\xc3\xa4 koodeksia on kirjoitettu pitk\xc3\xa4\xc3\xa4n, ehk\xc3\xa4 useiden vuosien ajan. Kirjoittajia on my\xc3\xb6s ollut useita, sill\xc3\xa4 teksti\xc3\xa4 on korjailtu ja joidenkin kuvien p\xc3\xa4\xc3\xa4lle on maalattu uusia kuvia. Samoin jotkut sivut on aloitettu, mutta ne ovat j\xc3\xa4\xc3\xa4neet kesken.\n_START_SECTION_\nKoodeksin vaiheet\n_START_PARAGRAPH_\nKoodeksin vaiheita V\xc3\xa4li-Amerikasta Eurooppaan ei tunneta. Sen tunnetut vaiheet alkavat, kun Saksin vaaliruhtinaan kirjastonhoitaja Johann Christian G\xc3\xb6tze osti sen vuonna 1739 wienil\xc3\xa4iselt\xc3\xa4 yksityishenkil\xc3\xb6lt\xc3\xa4. Vaaliruhtinaan kokoelmissa se sai luonnehdinnan \xe2\x80\x9dmeksikolainen k\xc3\xa4sikirjoitus, jossa on hieroglyfisi\xc3\xa4 merkkej\xc3\xa4\xe2\x80\x9d. Sit\xc3\xa4 my\xc3\xb6s esiteltiin merkitt\xc3\xa4ville vieraille, kuten Napoleonille ja humanisti Alexander von Humboldtille._NEWLINE_Koodeksi levitettiin vuonna 1830 auki ja sijoitettiin kahden lasilevyn v\xc3\xa4liin. Toisen maailmansodan Dresdenin pommituksilta koodeksi oli suojassa Dresdeniss\xc3\xa4 Japanilaisen palatsin kellarissa. Se sai kuitenkin kosteudesta pahoja vaurioita. Ensimm\xc3\xa4isten pelastusyritysten takia sivujen j\xc3\xa4rjestys meni sekaisin, ja osa sivuista on yl\xc3\xb6salaisin. Koodeksia ei voida entist\xc3\xa4\xc3\xa4, sill\xc3\xa4 k\xc3\xa4sikirjoituksen pigmentti on osittain kiinnittynyt niit\xc3\xa4 suojaaviin lasilevyihin._NEWLINE_Dresdenin koodeksista tehtiin korkealaatuinen digitalisointi vuonna 2008.\n_START_SECTION_\nKoodeksin sis\xc3\xa4lt\xc3\xb6\n_START_PARAGRAPH_\n1. luvussa esitell\xc3\xa4\xc3\xa4n 20 merkitt\xc3\xa4vint\xc3\xa4 jumalaa._NEWLINE_2. luvussa sama kirjoittaja kertoo kuujumalattaren eri olomuodoista. T\xc3\xa4ss\xc3\xa4 osuudessa on ehk\xc3\xa4 ollut ohjeita synnytykseen liittyviin ongelmiin._NEWLINE_3. luvussa kirjoittaja vaihtuu. H\xc3\xa4n k\xc3\xa4sittelee astrologiaa ja eritoten Venusta. Mayoille Venus ei merkinnyt rakkautta vaan aggressiivisuutta ja sotaa._NEWLINE_4. luvussa sama kirjoittaja jatkaa ja k\xc3\xa4sittelee perusteellisesti pimennyksi\xc3\xa4. Mayat pystyiv\xc3\xa4t laskemaan, milloin pimennykset tapahtuvat. He eiv\xc3\xa4t kuitenkaan pystyneet sanomaan, n\xc3\xa4kyisik\xc3\xb6 pimennys heid\xc3\xa4n asuinalueellaan._NEWLINE_Sama kirjoittaja jatkaa edelleen viidenness\xc3\xa4 luvussa, joka on luvun 78 kertomataulu. Luvun 78 merkitys on ep\xc3\xa4selv\xc3\xa4, mutta se oli joka tapauksessa eritt\xc3\xa4in merkitt\xc3\xa4v\xc3\xa4 luku mayoille, sill\xc3\xa4 sill\xc3\xa4 oli my\xc3\xb6s merkitt\xc3\xa4v\xc3\xa4 asema heid\xc3\xa4n kalenterissaan._NEWLINE_6. luvussa sama kirjoittaja kuvailee katastrofeja, jotka voivat tapahtua katun-syklin p\xc3\xa4\xc3\xa4ttyess\xc3\xa4. Katun kest\xc3\xa4\xc3\xa4 vajaat 20 vuotta, ja kullakin katunilla on nimi, joka toistuu 13. kerran j\xc3\xa4lkeen eli joka 260. vuosi. T\xc3\xa4ll\xc3\xb6in vaarana olisivat n\xc3\xa4l\xc3\xa4nh\xc3\xa4t\xc3\xa4, kuivuus ja maanj\xc3\xa4ristykset. Koodeksi kuvaa kuitenkin vain yhden syklin p\xc3\xa4\xc3\xa4ttymist\xc3\xa4, ja sen perusteella on arveltu, ett\xc3\xa4 siit\xc3\xa4 puuttuu sivuja._NEWLINE_7. luvusta alkaa taitelehtisen koodeksin k\xc3\xa4\xc3\xa4nt\xc3\xb6puoli. Joitakin sivuja ei ole otsikoitu, eli ne ovat todenn\xc3\xa4k\xc3\xb6isesti j\xc3\xa4\xc3\xa4neet keskener\xc3\xa4isiksi espanjalaisten saapuessa. Sama kirjoittaja kertoo sateen ja ajan alkuper\xc3\xa4st\xc3\xa4. Mayoille niiden alkuper\xc3\xa4t ovat nivoutuneet yhteen. Ne vastaavat sana sanalta muita kivipilareista l\xc3\xb6ytyneit\xc3\xa4 kaiverruksia._NEWLINE_8. luvussa sama kirjoittaja jatkaa edelleen ja kuvailee, miten maailmankaikkeus voi tuhoutua suuressa vedenpaisumuksessa. Sen kannalta merkitt\xc3\xa4v\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4 on "5Eb". Tutkijat eiv\xc3\xa4t kuitenkaan tied\xc3\xa4, miten t\xc3\xa4m\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4 olisi tulkittavissa. Vanhempien mayakirjoitusten mukaan t\xc3\xa4m\xc3\xa4nhetkinen maailma kest\xc3\xa4isi 33 kertaa 400 vuotta eli loppu olisi vuonna 8077. Ep\xc3\xa4varmaa on kuitenkin, monennessako maailmankaikkeudessa mayakalenterin mukaan nyt elet\xc3\xa4\xc3\xa4n: toisessa vai kymmenenness\xc3\xa4 vai viimeisess\xc3\xa4? T\xc3\xa4st\xc3\xa4 ei ole mit\xc3\xa4\xc3\xa4n viitteit\xc3\xa4._NEWLINE_9. luvussa uusi kirjoittaja kertoo yksityiskohtaisesti rituaaleista, joita kuninkaan ja pappien on noudatettava aurinkovuoden viiden viimeisen p\xc3\xa4iv\xc3\xa4n aikana._NEWLINE_9. luvun j\xc3\xa4lkeen seuraa muutamia tyhji\xc3\xa4 sivuja. 10. luvussa j\xc3\xa4lleen uusi kirjoittaja kuvailee sateenjumalalle annettavia uhrilahjoja. Rituaalit ovat samoja, joita nyky\xc3\xa4\xc3\xa4n el\xc3\xa4v\xc3\xa4t mayatiet\xc3\xa4j\xc3\xa4t edelleen suorittavat._NEWLINE_Koodeksin loppusivuilla on useiden kirjoittajien kirjoittamia lukuja sateenjumalasta ja Marsin liikkeist\xc3\xa4. Marsin merkityst\xc3\xa4 mayoille ei viel\xc3\xa4 tunneta._NEWLINE_Viimeisen\xc3\xa4 koodeksissa on luvun 91 kertomataulu. T\xc3\xa4m\xc3\xa4nkin luvun merkitys on nykytutkijoille ep\xc3\xa4selv\xc3\xa4.\n_START_SECTION_\nKoodeksi ja nykyajan mayat\n_START_PARAGRAPH_\nMayojen j\xc3\xa4lkel\xc3\xa4isille Dresdenin koodeksi on pyh\xc3\xa4 esine, ja monet matkustavat Dresdeniin katsomaan sit\xc3\xa4. Guatemala ja Saksa pyrkiv\xc3\xa4tkin saamaan sen UNESCOn Maailman muisti -rekisteriin.'